Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του παραρτήματος Ι (Κτηνιατρικά και φυτοϋγειονομικά θέματα) της συμφωνίας ΕΟΧ - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι προσαρμογές ανά τομέα του παραρτήματος Ι της συμφωνίας ΕΟΧ προβλέπουν μεταβατική περίοδο, υποκείμενη σε επανεξέταση από τη Μικτή Επιτροπή ΕΟΧ. Κατά τη διάρκεια της εν λόγω επανεξέτασης, το Λιχτενστάιν ζήτησε παράταση της μεταβατικής περιόδου.

2. Οι περιστάσεις που αιτιολογούσαν την εν λόγω μεταβατική περίοδο δεν έχουν μεταβληθεί. Το Λιχτενστάιν εφαρμόζει επί του παρόντος την ελβετική νομοθεσία στον τομέα αυτό και δεν διαθέτει ικανότητα να συμμορφώνεται κατά τρόπο ανεξάρτητο με την κοινοτική νομοθεσία. Πιθανό αποτέλεσμα της επανεξέτασης που προβλέπεται το έτος 2001 είναι ότι το Λιχτενστάιν θα συμπεριληφθεί στο παράρτημα XI της γεωργικής συμφωνίας της 21ης Ιουνίου 1999 με την Ελβετία, όταν η εν λόγω συμφωνία κυρωθεί από όλα τα συμβαλλόμενα μέρη.

3. H Μικτή Επιτροπή ΕΟΧ πρέπει, συνεπώς, να θεσπίσει τη συνημμένη απόφαση για την τροποποίηση του παραρτήματος Ι της συμφωνίας ΕΟΧ.

4. Κατά την έννοια του άρθρου 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις αυτές.

5. Ως εκ τούτου, το Συμβούλιο καλείται να εγκρίνει το συνημμένο σχέδιο θέσης της Κοινότητας για έκδοση ως απόφαση της Μικτής Επιτροπής ΕΟΧ.

Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του παραρτήματος Ι (Κτηνιατρικά και φυτοϋγειονομικά θέματα) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία» και, ιδίως, το άρθρο 98,

Εκτιμώντας τα εξής:

(1) Το παράρτημα Ι της συμφωνίας τροποποιήθηκε με την απόφαση αριθ. ... της Μικτής Επιτροπής ΕΟΧ, της ... [1].

[1] ΕΕ L ...

(2) Η απόφαση αριθ. 1/95 του Συμβουλίου ΕΟΧ, της 10ης Μαρτίου 1995 [2], προέβλεπε ότι το Λιχτενστάιν εφαρμόζει τις διατάξεις του κεφαλαίου Ι του παραρτήματος Ι της συμφωνίας μέχρι την 1η Ιανουαρίου 2000, με την επιφύλαξη επανεξέτασης του θέματος από τη Μικτή Επιτροπή ΕΟΧ εντός του 1999.

[2] ΕΕ L 86, 20.4.1995, σ. 58.

(3) Η εν λόγω επανεξέταση κατέδειξε ότι οι ειδικές περιστάσεις στο Λιχτενστάιν που αιτιολογούσαν τη μεταβατική περίοδο δεν έχουν μεταβληθεί και δεν προβλέπεται να μεταβληθούν στο άμεσο μέλλον.

(4) Στη βάση αυτή, κρίνεται σκόπιμο να επεκταθεί η μεταβατική περίοδος μέχρι τις 31 Δεκεμβρίου 2001, εν αναμονή της εφαρμογής διαρκούς ρύθμισης μέχρι την ημερομηνία αυτή,

ΑΠΟΦΑΣΙΖΕΙ:

Άρθρο 1

Το κείμενο της πρώτης παραγράφου των ΠΡΟΣΑΡΜΟΓΩΝ ΚΑΤΑ ΤΟΜΕΙΣ του παραρτήματος Ι της συμφωνίας αντικαθίσταται από τα εξής:

«Το Λιχτενστάιν απαλλάσσεται από τις διατάξεις του κεφαλαίου Ι, Κτηνιατρικά θέματα, μέχρι τις 31 Δεκεμβρίου 2001. Η Μικτή Επιτροπή ΕΟΧ θα επανεξετάσει την κατάσταση κατά το 2001 με στόχο την εξεύρεση διαρκούς ρύθμισης.»

Άρθρο 2

Η παρούσα απόφαση τίθεται σε ισχύ την [...], με την προϋπόθεση ότι έχουν πραγματοποιηθεί προς τη Μικτή Επιτροπή ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [3].

[3] [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]

Εφαρμόζεται από 1ης Ιανουαρίου 2000.

Άρθρο 3

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, .

Για τη Μικτή Επιτροπή ΕΟΧ

Ο Πρόεδρος

Οι Γραμματείς της Μικτής Επιτροπής ΕΟΧ